Advarer bilister: – Kan spare deg for mange tusen kroner
Om du allerede har rukket å få steinsprut, kan noen enkle råd spare deg for tusenvis av kroner.  Våren har meldt sin ankomst, og til mange sin glede har asfalten begynt å komme til synet igjen. Det kommer imidlertid ikke uten konsekvenser.  Årstidsskiftet er nemlig høysesong for steinsprut.  I 2023 ble det rapportert om 309.578 glassrelaterte skader på kjøretøy, ifølge tall fra Finans Norge. – Erstatningene er på over to milliarder kroner og det er rekordmye, forteller kommunikasjonssjef i Finans Norge Forsikringsdrift Stina Neverdal til VG. En stor andel av sakene gjelder steinsprut, legger Neverdal til. Kan bli minst like ille i år Det er et typisk vårproblem, ifølge rådgiver Jan Harry Svendsen i NAF til VG.  – Vi finner vårblomster i grøftene, og «roser» etter steinsprut i glassene.  Trøbbelet er ikke nytt, men skal vi tro Svendsen, kan det bli spesielt ille i år:  – Denne vinteren har vi hatt mye snø og hålke, og det er mye stein og sand på veiene som har blitt brukt til grusing.  Svendens tips for steinsprut:  Svendsen understreker at du ikke bør utsette problemet, dersom skaden allerede har oppstått.  – Det kan spare deg for veldig mange tusen kroner, både i utbedring og verdiforringelse på bilen.  Og husk å ta en ekstra sjekk, for det kan være at du ikke har fått med at det allerede har skjedd: – Mange ganger treffer steinen bilen der du ikke ser. Så ligger den der og du merker det ikke før ruten sprekker. – De kan treffe forkanten av panseret på bilen, og området rundt frontruten. Da får du lakkskader, og det kan utvikle seg til rust. Da står du overfor et helt annet problem, legger rådgiveren til.  Svendsen gjentar imidlertid rådet han mener er aller viktigst: – Hold avstand.  Høy pågang  Verkstedet Hurtigruta Carglass forteller at pågangen allerede har begynt å bli stor, kun noen dager inn i mars.  – Det er bra pågang nå. Det var stor vekst i markedet i fjor, og vi ser den samme trenden i år, sier driftsdirektør i Hurtigruta Carglass, Stein Motrøen, til VG. Driftsdirektøren forventer imidlertid at pågangen vil øke fremover:  – Etter påske er det største trykket gjerne. Han dessuten enig med NAF-Svendsen om en røff vinter:  – Det har vært en hard vinterperiode, med mye strøing. – Kjører du med en liten skade i ruten så vil den mest sannsynlig sprekke, legger han til. 
I 2023 var erstatningsbeløpet på glassrelaterte skader 2 milliarder kroner, ifølge Finans Norge Rådgiver Jan Harry Svendsen i NAF gir tips for å unngå steinsprut, og trekker frem avstand til andre kjøretøy som det viktigste Han understreker at du ikke bør utsette problemet